Document ID: 31993R2848

ΚΑΝΟΝΙΣΜΟΣ (ΕΟΚ) αριθ. 2848/93 ΤΗΣ ΕΠΙΤΡΟΠΗΣ της 19ης Οκτωβρίου 1993 για παρέκκλιση, για την περίοδο 1993/94 από τον κανονισμό (ΕΟΚ) αριθ. 2602/90 περί λεπτομερειών εφαρμογής σχετικά με τις οργανώσεις παραγωγών στον τομέα των εσπεριδοειδών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 638/93 (2), και ιδίως το άρθρο 13β παράγραφος 3,
Εκτιμώντας:
ότι παρεπέμφθη στο Συμβούλιο πρόταση κανονισμού για τον καθορισμό ειδικών μέτρων για να ευνοηθεί η προσφυγή στη μεταποίηση εσπεριδοειδών μεταξύ των οποίων τα satsumas, και ότι τα μέτρα αυτά προβλέπουν, ιδίως, τη χορήγηση ενισχύσεως στις αναγνωρισμένες οργανώσεις παραγωγών-
ότι, εξάλλου, ο κανονισμός (ΕΟΚ) αριθ. 2602/90 της Επιτροπής της 7ης Σεπτεμβρίου 1990 περί λεπτομερειών εφαρμογής σχετικά με τις οργανώσεις παραγωγών στον τομέα των εσπεριδοειδών (3), όπως τροποποιήθηκε από τον κανονισμό (ΕΟΚ) αριθ. 2789/92 (4), θεσπίζει στο άρθρο 5 ότι σύμφωνα με το καταστατικό τους, οι εγγραφές νέων μελών παράγουν αποτέλεσμα από την αρχή μιας περιόδου εμπορίας, ήτοι για τα satsumas την 1η Οκτωβρίου-
ότι, για να μπορέσουν οι παραγωγοί εσπεριδοειδών να προσχωρήσουν σε οργάνωση παραγωγών εσπεριδοειδών από την περίοδο 1993/94 για να επωφεληθούν του καθεστώτος που προβλέπεται στην πρόταση που εκρεμμεί ενώπιον του Συμβουλίου,
είναι σκόπιμο να δεχθούμε ότι για την εν λόγω περίοδο οι εγγραφές νέων μελών παράγουν αποτέλεσμα από τις 15 Νοεμβρίου 1993 χωρίς να είναι αναγκαίο να τροποποιηθούν επ' αυτού τα καταστατικά των εν λόγω οργανώσεων- ότι η παρέκκλιση αυτή δεδομένου ότι προβλέπεται για μία περίοδο μπορεί αν εφαρμοστεί χωρίς επιζήμιες επιπτώσεις ακόμη και στην περίπτωση κατά την οποία το Συμβούλιο δεν θα ελάμβανε έγκαιρα την απόφασή του-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 5 σημείο 1 του κανονισμού (ΕΟΚ) αριθ. 2602/90, για την περίοδο εμπορίας 1993/94, η ημερομηνία ισχύος των εγγραφών ορίζεται έως τις 15 Νοεμβρίου 1993.
Το πρώτο εδάφιο εφαρμόζεται χωρίς τροποποίηση των καταστατικών των οργανώσεων των παραγωγών.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Οκτωβρίου 1993.

Labels: 3
17
6